50 ຄົນ​ເສຍ​ຊີ​ວິດ​ໃນ​​ເຫດ​​ເຮືອຫລົ້ມ​​ ທີ່ Uganda
ໂຄສົກ​ກົມ​ຕຳຫ​ລວດ​ແຫ່ງ​ຊາດກ່າວ​ໃນ​ວັນ​ຈັນ​ມື້ນີ້​ວ່າ ມາ​ຮອດ​ປັດຈຸບັນ ພວກ​ກູ້​ໄພ​​ໄດ້​ຊ່ອຍ​ຊີວິດ 17 ຄົນ​​ ແລະ​​ດຶງເອົາ​ 5 ສົບອອກ​ມາ​ຈາກນໍ້າ
ຕຳຫລວດ Uganda ກ່າວວ່າ ພວກເຂົາເຈົ້າເຊື່ອວ່າມີຢ່າງນ້ອຍ 50 ຄົນ ເສຍຊີວິດ ໃນອຸບປະຕິເຫດເຮືອຂ້ວມໃນລະຫວ່າງພາຍຸຝົນ ທີ່ທະເລສາບ Albert ໂຄສົກຂອງກົມຕຳຫລວດແຫ່ງຊາດ ກ່າວໃນວັນຈັນມື້ນີ້ວ່າມາຮອດປັດຈຸບັນ ພວກກູ້ ໄພໄດ້ຊ່ອຍຊີວິດ 17 ຄົນແລະດຶງເອົາ 5 ສົບອອກມາຈາກນໍ້າ ໄດ້ມີລາຍງານ ທີ່ບໍ່ສອດຄ່ອງກັນກ່ຽວກັບຈຳນວນຂອງຜູ້ໂດຍສານໃນ ເຮືອລຳນັ້ນທີ່ໄດ້ ຂ້ວມລົງໃນເຊົ້າມືດຂອງວັນອາທິດວານນີ້ ບາງລາຍງານໃນ Uganda ເວົ້າວ່າມີຜູ້ ໂດຍສານຮອດ 90 ຄົນ ຊຶ່ງແມ່ນຫຼາຍກວ່າຈຳນວນທີ່ທາງເຮືອສາມາດຮັບຮອງໄດ້ ເກີນກວ່າສອງເທົ່າ ການບັນຈຸ ຜູ້ໂດຍສານເກີນຈຳນວນທີ່ເຮືອສາມາດຮອງຮັບໄດ້ນັ້ນ ແມ່ນເປັນບັນຫາການຄົມມະນາຄົມທາງນ້ຳຢູ່ເລື້ອຍໆໃນເຂດນີ້ ເຮືອໂດຍສານລຳດັ່ງກ່າວ ບັນທຸກພວກພໍ່ຄ້າຊາວຂາຍທົ່ວໄປ ແລະເດັກ ນ້ອຍນັກຮຽນ ພ້ອມທັງສຳພາລະກະເປົາເດີນທາງແລະສິນຄ້າປາ ຈໍານວນນຶ່ງ ເຮືອລຳນີ້ກໍາລັງແລ່ນ ມຸ້ງໜ້າໄປຍັງເມືອງ Nebbi ທາງພາກຕາເວັນຕົກສຽງເໜືອຂອງ Uganda